சில பேர் வரலாறுகளில் எப்போதாவது இடம் பெறுவார்கள். சில பேர் வரலாறுகளை எழுதி வைப்பார்கள். ஆனால் வரலாற்றை படைப்பவர்கள் ஒரு சிலர் அந்த வரிசையில் 3-வது முறையாக தமிழகத்தினுடைய முதல்வராக பொறுப்பேற்றிருக்கின்ற (மேசை தட்டும் ஒலி) புரட்சித் தலைவி அம்மா அவர்கள் பல்வேறு வரலாறுகளுக்கு சொந்தக்காரர். கடந்த மூன்று மாதத்திற்கு முன்பு தமிழகத்தினுடைய நிலை என்னவாக இருந்தது என்று சொன்னால் ஒரு குடும்பத்தினுடைய ஆட்சி, அரசியல் சமூக பொருளாதார வாழ்விலே கிடைக்குமா? ஆட்சியை மாற்றி அமைக்க முடியுமா? அதற்கு யார் தலைமை தாங்குவார்கள், யாராவது இந்தத் தமிழ் மக்களை விடுதலை செய்வதற்கு முன்வருவார்களா என்று இந்தத் தமிழகத்திலேயிருந்து மட்டும் அல்ல தமிழகத்தினுடைய எல்லையிலிருந்து 10,000, 20,000 மைல்களுக்கு அப்பால் வாழ்ந்து கொண்டிருக்கக்கூடிய தமிழ் நெஞ்சங்கள் எல்லாம் எண்ணி ஏங்கின. ஈழத் தமிழ் மக்கள் எண்ணி ஏங்கினார்கள். இதோ தமிழ் மக்களுக்கு தமிழகத்திலே வாழக்கூடிய தமிழ் மக்களுக்கு மட்டுமல்ல உலகெங்கும் வாழக்கூடிய தமிழ் மக்களுக்கும் நான் விடுதலை கொடுப்பதற்குத் தயாராக இருக்கிறேன் என்று அந்த மிதமிஞ்சிய பண பலத்தையும், ஆட்சிப் பலத்தினையும் எதிர் கொண்டு நடந்து முடிந்த சட்டமன்றத் தேர்தலிலே தமிழக மக்களுக்கு விடிவுகாலத்தை உருவாக்கி இன்று மகத்தான ஆட்சிப் பொறுப்பை ஏற்றிருக்கின்ற புரட்சித் தலைவி அம்மா அவர்களுக்கும், அதேபோல என்னுடைய ஒட்டப்பிடாரம் சட்டமன்றத் தொகுதியிலேயும் எங்களுக்கு அளிக்கப்பட்ட நிலக்கோட்டை சட்டமன்றத் தொகுதியிலேயும் பாடுபட்ட கூட்டணி கட்சியினுடைய அனைத்து வேட்பாளர்களுக்கும், நான் எண்ணி மலைக்கின்ற வகையில் எந்தவிதமான சிறிய எதிர்பார்ப்புகளும் இல்லாமல் பாடுபட்ட அ.இ.அ.தி.மு.க தொண்டர்கள் (மேசை தட்டும் ஒலி) அனைவருக்கும் அதேபோல கூட்டணிக் கட்சியினுடைய முன்னணி செயல்வீரர்கள் தே.மு.தி.க, இந்திய கம்யூனிஸ்ட் (மார்க்சிஸ்ட்), இந்திய கம்யூனிஸ்ட் கட்சி, சமத்துவ மக்கள் கட்சி, கொங்கு இளைஞர் பேரவை, குடியரசுக் கட்சி, பார்வர்டு பிளாக், மனிதநேய மக்கள் கட்சி, ஆகிய கட்சியினுடைய முன்னணி செயல் வீரர்கள், தூத்துக்குடி மாவட்டத்தின் வேட்பாளர்களான எங்களுக்கெல்லாம் பிரச்சாரம் செய்த அம்மா அவர்களுக்கும், அதேபோல இந்திய கம்யூனிஸ்ட் கட்சினுடைய மூத்த தலைவர் நல்லக்கண்ணு அவர்கள் தா.பாண்டியன் அவர்கள், அன்பு சகோதரர் சரத்குமார் அவர்கள் அதேபோல முன்னாள் அமைச்சர் திரு.நயினார் நாகேந்திரன் ஆகியோர் எல்லாம் எனக்குப் பிரச்சாரம் செய்தார்கள் அவர்களுக்கும் என்னுடைய நெஞ்சார்ந்த நன்றியை நான் உரித்தாக்குகிறேன்.